สรุปผลการประชุมรับฟังความคิดเห็นการจัดการขยะมูลฝอยในพื้นที่ตำบลบ้านลำนาว
วันที่  13  พฤศจิกายน  2558  ณ หอประชุมโรงเรียนบางขันวิทยา
องค์การบริหารส่วนตำบลบ้านลำนาว  อำเภอบางขัน  จังหวัดนครศรีธรรมราช

	นายประจักษ์  พันนาสี  ปลัด อบต.บ้านลำนาว กล่าวทักทาย ประชาชนผู้เข้าร่วม กล่าวถึงวัตถุประสงค์ของการจัดประชุมรับฟังความคิดเห็นที่จัดขึ้น เพื่อรับฟังความคิดเห็นของประชาชนต่อการจัดการขยะมูลฝอยของตำบลบ้านลำนาว เพื่อให้ทราบถึงปัญหาต่าง ๆ ที่เกิดขึ้นในปัจจุบัน รวมทั้งให้ประชาชนได้แสดงความคิดเห็น ความต้องการ และข้อเสนอแนะของประชาชนเกี่ยวกับการจัดการขยะมูลฝอย  ทั้งนี้เพื่อทางองค์การบริหารส่วนตำบลบ้านลำนาวได้นำปัญหาความต้องการข้อเสนอแนะของประชาชนไปแก้ไขปัญหาได้ตรงตามความต้องการของประชาชาชน ซึ่งในการทำงานนั้น อบต.บ้านลำนาวจะต้องอาศัยความร่วมมือจากประชาชนในพื้นที่  
	ก่อนที่จะรับฟังความคิดเห็น นายประจักษ์ พันนาสี  ได้แจ้งให้ที่ประชุมทราบถึงการดำเนินงานด้านการจัดการขยะมูลฝอย ของ อบต.บ้านลำนาว ดังนี้
	-	การจัดเก็บขยะของ อบต.บ้านลำนาวปัจจุบันมีรถขยะ 2 คัน และพนักงานประจำรถขยะ 8 คน ค่าใช้จ่ายในการจัดการขยะมูลฝอยต่อปี โดยประมาณ 2,000,000 บาท  ในขยะที่ อบต. เก็บค่าธรรมเนียมบริการจัดเก็บขยะ เก็บได้ปีละ 400,000 บาท ซึ่งถ้ามองในด้านความคุ้มค่าถือว่าไม่มีความคุ้มค่าเลย แต่ก็ต้องทำเพราะเป็นการบริการประชาชน 
	-	การจัดการขยะที่เก็บได้จากแต่ละหมู่บ้าน อบต.นำไปทิ้งยังหลุมขยะของ อบต. ซึ่งตั้งอยู่ที่ หมู่ที่ 6 ตำบลบ้านลำนาว ซึ่งในแต่ละปี อบต.จะต้องใช้งบประมาณเพื่อปรับปรุงและฝังกลบขยะเพื่อให้สามารถนำขยะไปทิ้งได้ต่อไป ซึ่งคาดว่าจะใช้ได้อีกประมาณ 2 ปี หลุมขยะก็จะเต็ม จำเป็นที่ อบต.ต้องหาที่ทิ้งขยะแห่งใหม่ หรือหาวิธีการจัดการขยะโดยวิธีอื่น
	-	การหาแนวทางแก้ไขการจัดการขยะมูลฝอย  อบต.บ้านลำนาวได้คิดแนวทางในการแก้ไขไว้ 2 แนวทาง คือ 
			1.  หาสถานที่ทิ้งขยะแห่งใหม่  คือ ป่าส่วนรวม หมู่ที่ 13 ตำบลบ้านลำนาว ซึ่งมีเนื้อที่หลายร้อยไร่ และอยู่ห่างไกลจากชุมชน
			2.  ก่อสร้างเตาเผาขยะ ในพื้นที่ หมู่ที่ 7 ตำบลบ้านลำนาว 
	การที่ อบต.บ้านลำนาวจะดำเนินการตามแนวทางใดแนวทางหนึ่งก็จะต้องมารับฟังความคิดเห็นของประชาชนผู้มีส่วนได้ส่วนเสียกับการดำเนินการในเรื่องนี้  ดังนั้น จึงเชิญทุกท่าน ซึ่งเป็นผู้นำชุมชนและตัวแทนของประชาชนในแต่ละหมู่บ้านเพื่อรับฟัง เสนอแนะ แสดงความคิดเห็นต่อการจัดการขยะมูลฝอยทั้ง 2 แนวทาง ที่ อบต. จะดำเนินการ ซึ่งถ้าที่ประชุมเห็นด้วย ก็จะได้ดำเนินการต่อไป หรือไม่เห็นด้วย จะได้หาวิธีการใหม่ในการจัดการขยะมูลฝอย 

...................เปิดเวทีให้ประชาชนได้แสดงความคิดเห็น....................

สรุปผลการแสดงความคิดเห็นของประชาชนต่อการจัดการขยะมูลฝอย
	1.	การนำขยะไปทิ้งป่าส่วนรวม หมู่ที่ 13  ตำบลบ้านลำนาว
		-	การนำขยะไปทิ้งยังป่าส่วนรวม ซึ่งเป็นป่าสาธารณะที่ประชาชนในพื้นกันไว้เป็นพื้นที่ป่าชุมชน การนำขยะไปทิ้งจะเป็นการทำลายป่าชุมชน และสิ่งแวดล้อมบริเวณป่า
		-	ปัญหาเรื่องกลิ่นเหม็นจากขยะและเป็นแหล่งเพาะพันธ์เชื้อโรค มีผลต่อสุขภาพอนามัยของประชาชน 
		-	ปัญหาน้ำเสียจากกองขยะ เนื่องจากบริเวณป่าส่วนรวม มีแหล่งน้ำที่ประชาชนนำมาใช้ น้ำเสียที่เกิดจากกองขยะจะไหลลงสู่แหล่งน้ำเมื่อฝนตก 
		-	ทำให้พื้นที่สกปรก ขาดความสวยงาม 
	สรุปผลการรับฟังความคิดเห็น  ประชาชนไม่เห็นด้วยกับการนำขยะไปทิ้งป่าส่วนรวม หมู่ที่ 13
	2.	การก่อสร้างเตาเผาขยะ หมู่ที่ 7  ตำบลบ้านลำนาว
		-	การใช้เตาเผาขยะ มีผลกระทบด้านสุขภาพของประชาชนในพื้นที่ เนื่องจากเตาเผาขยะถ้าไม่มีคุณภาพจะเกิดปัญหาการเป็นแหล่งกำเนิดสารก่อมะเร็งและสารพิษอันตรายอื่น ๆ รวมทั้งฝุ่นละอองจากเตาเผา
		-	น้ำเสียจากเตาเผาขยะ มีเชื้อโรค ไหลลงสู่แหล่งน้ำธรรมชาติจะทำให้น้ำเสีย เกิดมลพิษทางน้ำ 
		-	ปัญหาเรื่องกลิ่นจากเตาเผาขยะ ส่งผลต่อสุขภาพของประชาชนในพื้นที่
		-	เกิดมลพิษทางอากาศ จากฝุ่นละอองจากเตาเผาที่มีสารที่เป็นอันตรายต่อสุขภาพ
		สรุปผลการรับฟังความคิดเห็น  ประชาชนไม่เห็นด้วยกับการก่อสร้างเตาเผาขยะ หมู่ที่ 7
	
	ข้อเสนอแนะของประชาชน
		-	ให้ อบต.บ้านลำนาวดำเนินการรณรงค์ ประชาสัมพันธ์ การคัดแยกขยะอย่างจริงจังและต่อเนื่อง เพื่อลดปริมาณขยะ ทำให้หลุมขยะรองรับปริมาณขยะได้ยาวนานขึ้น
		-	หาสถานที่ทิ้งขยะแห่งใหม่ โดยการนำขยะไปทิ้งนอกพื้นที่ ซึ่งอาจมีค่าใช้จ่ายในการทิ้ง


		
		








